Raġel mixli b'ħames serqiet f'xahar jinżamm arrestat minħabba l-kilba għad-droga Ludvic Camilleri ta' 44 sena mill-Qawra nżamm arrestat wara li ġie mixli b'serq ta' flus kontanti minn ħamest iħwienet fil-Gżira u Tas-Sliema. Il-każi seħħew bejn l-10 u t-18 ta' Frar li għadda. Minbarra l-akkużi dwar serq, huwa ġie mixli wkoll li għamel ħsara fi proprjetajiet ta' ħaddieħor, li kiser sentenza tal-Qorti mogħtija lilu mill-Maġistrat Charmaine Galea u li sar reċediv fost oħrajn. Camilleri wieġeb mhux ħati tal-akkużi miġjuba kontrieh u talab għal-libertà proviżorja bil-Prosekuzzjoni toġġezzjona minħabba li l-imputat għandu problema tad-droga u jista' jerġa' jagħmel reat ieħor jekk ma jnaqqasx il-kilba li għandu għad-droga. L-Ispettur Jonathan Ransley spjega wkoll lill-Maġistrat Caroline Farrugia Frendo li l-imputat telaq mid-dar ta' ommu u għamel ġimagħtejn jgħix f'lukanda. Min-naħa tagħha, il-Qorti ċaħdet it-talba għall-ħelsien mill-arrest u ordnat li l-imputat jibqa' jinżamm taħt arrest preventiv.